དེ་འགྲེལ་བཤད་འདི་ཙམ་གྱིས་འཛམ་གླིང་གི་གནས་ཚུལ་ཆ་ཚང་བར་རྒྱུས་ལོན་བྱེད་མི་ཐུབ།ད་ལྟའི་བར་གནའ་དེང་གི་ཚན་རིག་པ་དང༌།ལྟ་གྲུབ་པ།སྙན་ངག་མཁན་སོགས་བསམ་བློ་བ་ཆེས་མང་པོས་ས་གཞི་རིལ་མོའི་བྱུང་རིམ་ཐད་ཀྱི་སོ་སོའི་ལྟ་ཚུལ་ཁག་འཇིག་རྟེན་གྱི་མི་རྣམས་ལ་སྙན་འཇེབས་ལྡན་པའི་ངག་ལམ་ནས་འགྲེལ་བརྗོད་ཡང་ནས་ཡང་དུ་བསྐྱོན་ཡོད།ཁོ་བོས་ཀྱང་དེ་དག་གི་བྱས་པ་བཟོ་བའི་དོན་དུ་རླབས་ཆེན་གྱི་སྐྱེ་བོ་དུ་མའི་གསུང་རྩོམ་ཁག་ལས་མཐོང་ཐོས་བྱུང་བའི་ས་གཞི་རིལ་མོ་དང་འབྲེལ་བའི་ཤེས་བྱ་ཉུང་བསྡུས་ཤིག་བོད་ཡིག་གི་ཐོག་ནས་འགྲེལ་བརྗོད་བྱེད་སྙམ།ཉེ་བའི་ཆར་ཚན་རིག་པ་མང་པོ་ཞིག་ནས་ས་གཞི་རིལ་མོའི་མ་འོངས་པའི་གནས་སྟངས་སྐོར་སེམས་ཚབས་ཆེན་པོ་གནང་བཞིན་ཡོད།དེ་ཡང་འཛམ་གླིང་གི་ཁོར་ཡུག་ལ་འགྱུར་བ་ཤུགས་ཆེ་ཕྱིན་པ་ལས་སེམས་ཅན་གྱི་རིགས་མང་པོ་ཞིག་དང་ལྷག་པར་དུ་ཚོའི་འཚོ་གནས་ལ་མེད་མི་རུང་གི་ཁོར་ཡུག་གི་ཆ་རྐྱེན་དུ་མ་ཞིག་ཉམས་ཉེས་སུ་འགྲོ་བཞིན་ཡོད།དེར་བརྟེན་མ་འོངས་དུས་རབས་གཉིས་ཙམ་གྱི་རྗེས་སུ་ས་གཞིའི་སྟེང་མིས་མཚོན་པའི་སྲོག་ལྡན་གྱི་རིགས་རྣམས་འཚོ་གནས་ཨེ་ཐུབ་སྙམ་པའི་སེམས་ཚབས་ཆེན་པོ་ཞིག་མི་བྱེད་རང་བྱེད་དུ་འཁེལ་ཡོད་པ་རེད།